

**Завод за вредновање квалитета образовања и**

**васпитања објављује**

Позив школама за достављање пријава за учешће наставника у семинару под називом ***Формативно оцењивање и његова примена у дигиталном окружењу***

## Завод за вредновање квалитета образовања и васпитања, у оквиру Програмске области 2 – Пружање стручне подршке установама у доменима вредновања и самовредновања, реализује пројекат *Подршка школи након спољашњег вредновања – иновативне праксе*.

Општи циљ пројекта је да се оснаже наставници у основној и средњој школи за формативно оцењивање ученика током учења на даљину.

Специфични циљеви пројекта су: пружање подршке наставницима за коришћење различитих дигиталних алата, техника и материјала; размена добрих пракси и ширење резултата и материјала преко Платформе за наставнике.

Централна активност пројекта „Подршка школи након спољашњег вредновања - иновативне праксе“ односи се на реализацију семинара под називом **Формативно оцењивање и његова примена у дигиталном окружењу**.

Семинар је развијен половином 2020. године уз подршку УНИЦЕФ-а. Програм је одобрен од стране Министарства просвете, науке и технолошког развоја РС, под бројем 610-00-00439/2020-07. Састоји се од припреме учесника за рад на радионици преко Moodle курса и реализације радионице „уживо“ у просторијама школе од стране сертификованог водитеља. Семинар је бесплатан и учешће носи 12 бодова.

Реализација овог семинара је започела половином 2020. године и до краја 2020. године семинар је прошло око 4.500 учесника.

**Опште информације о реализацији семинара**

У 2021. години предвиђена је реализација 100 семинара у **периоду од 20.08. до 15.11.2021**. **године**. У договору са школом, семинар реализују сертификовани водитељи Завод-а који су запослени у школама као стручни сарадници или наставници.

Пријављивањем на овај позив, школе добијају могућност да буду изабране за учешће у пројекту и на тај начин:

* унапреде компетенције 15 до 20 запослених у школи које се тичу формативног оцењивања;
* унапреде квалитет рада у доменима Наставе и учења и Подршке ученицима;
* учествују у размени добрих пракси са другим школама;
* учествују у иницијативи која ће директно допринети креирању мера усмерених на подизање квалитета система образовања.

**Информације о пријави учешћа**

За учешће у Пројекту школе се пријављују попуњавањем електронског формулара **од стране овлашћеног представника школе** преко следећег линка:

<https://forms.gle/757YNnCzEvPCWog69>

**Рок за пријаву је 02.07.2021. године**

По истеку рока за пријаву биће извршен одабир школа. Основни критеријуми за одабир односе се на разматрање потребе школе за додатном подршком, као и на територијалну распоређеност. Школе које буду изабране за учешће у Пројекту биће благовремено обавештене о наредним корацима преко контакт особе.

Зa све додатне информације у вези са конкурсом можете се обратити преко имејл адресе: **formativno@ceo.gov.rs**